Александър Пушкин
К…

Превод от руски: Мария Шандуркова, 2014

chitanka.info

Мига вълшебен аз си спомням:

пред мене ти се появи

като видение чаровно,

на красотата гений жив.

В тъгите, гаснещ без надежда,

в тревожен шум от суета,

звучеше ми гласът ти нежен

и виждах образа в съня.

Години… Бурите метежни

изтриха старите мечти,

забравих аз гласа ти нежен,

божествените ти черти.

В затънтен мрак на заточение

изнизваха се мойте дни

без божества, без вдъхновение,

без обич, трепет и сълзи.

Душата пак ми се пробуди:

и ето, появи се ти,

като видението чудно,

на красотата гений чист.

Сърцето бие в упоение

и възкреси се порив нов −

и божество, и вдъхновение,

живот и сълзи, и любов.

1825

Превод: 28.10.2014 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.